Document ID: 32010R0115

Reference:
10.2.2010
FI
Euroopan unionin virallinen lehti
L 37/13
KOMISSION ASETUS (EU) N:o 115/2010,
annettu 9 päivänä helmikuuta 2010,
aktivoidun alumiinioksidin käyttöedellytyksistä fluorin poistossa luontaisista kivennäisvesistä ja lähdevesistä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luontaisten kivennäisvesien hyödyntämisestä ja markkinoille saattamisesta 18 päivänä kesäkuuta 2009 annetun Euroopan parlamentin ja neuvoston direktiivin 2009/54/EY (1) ja erityisesti sen 4 artiklan 1 kohdan c alakohdan ja 12 artiklan d kohdan,
ottaa huomioon Euroopan elintarviketurvallisuusviranomaisen lausunnon,
sekä katsoo seuraavaa:
(1)
Luontaisten kivennäisvesien ainesosien luettelon, enimmäispitoisuuksien ja pakkausmerkintöjen antamisesta sekä luontaisten kivennäisvesien ja lähdevesien otsonilla rikastetulla ilmalla tapahtuvaa käsittelyä koskevista edellytyksistä 16 päivänä toukokuuta 2003 annetussa komission direktiivissä 2003/40/EY (2) vahvistetaan fluorin enimmäispitoisuudet luontaisissa kivennäisvesissä. Lähdeveden osalta fluorin enimmäispitoisuus vahvistetaan ihmisten käyttöön tarkoitetun veden laadusta 3 päivänä marraskuuta 1998 annetussa neuvoston direktiivissä 98/83/EY (3).
(2)
Olisi hyväksyttävä käsittely, jolla fluori poistetaan luontaisista kivennäisvesistä ja lähdevesistä aktivoitua alumiinioksidia käyttäen, jäljempänä ’fluorinpoistokäsittely’, jotta asianomaisten toimijoiden olisi mahdollista noudattaa edellä mainittuja direktiivejä.
(3)
Fluorinpoistokäsittelystä ei saisi jäädä käsiteltyyn veteen sellaisia pitoisuuksia jäämiä, jotka saattaisivat aiheuttaa kansanterveydellisen riskin.
(4)
Fluorinpoistokäsittely olisi ilmoitettava toimivaltaisille viranomaisille, jotta ne voivat tehdä tarvittavat tarkastukset sen varmistamiseksi, että käsittely suoritetaan oikein.
(5)
Fluorinpoistokäsittelystä on oltava maininta käsitellyn veden pakkausmerkinnässä.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
1.   Sallitaan luontaisten kivennäisvesien ja lähdevesien käsittely aktivoidulla alumiinioksidilla fluoridin poistamiseksi niistä, jäljempänä ’fluorinpoistokäsittely’.
Ilmaisu ’vedet’ sisältää jäljempänä sekä luontaiset kivennäisvedet että lähdevedet.
2.   Fluorinpoistokäsittely on suoritettava liitteessä vahvistettujen teknisten vaatimusten mukaisesti.
2 artikla
Fluorinpoistokäsittelystä veteen pääsevien jäämien määrän on oltava parhaiden käytäntöjen mukaisesti teknisesti pienin mahdollinen, eikä määrä saa aiheuttaa kansanterveydellistä riskiä. Sen varmistamiseksi asianomaisen toimijan on pantava liitteessä vahvistetut kriittiset käsittelyvaiheet täytäntöön ja seurattava niitä.
3 artikla
1.   Fluorinpoistokäsittelyn käyttämisestä on ilmoitettava toimivaltaisille viranomaisille vähintään kolme kuukautta ennen käyttöä.
2.   Ilmoituksen yhteydessä asianomaisen toimijan on ilmoitettava toimivaltaisille viranomaisille fluorinpoistokäsittelyyn liittyvät oleelliset tiedot, asiakirjat ja analyysitulokset, joista käy ilmi, että käsittely on liitteen mukainen.
4 artikla
Fluorinpoistokäsittelyn kohteena olleen veden pakkausmerkinnöissä on oltava analysoitua koostumusta koskevan maininnan läheisyydessä merkintä ”vesi on käsitelty hyväksytyllä adsorptiotekniikalla”.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tuotteita, jotka on saatettu markkinoille viimeistään 10 päivänä elokuuta 2010 ja jotka eivät ole 4 artiklan mukaisia, voidaan saattaa edelleen markkinoille 10 päivään elokuuta 2011 asti.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä helmikuuta 2010.
Komission puolesta
José Manuel BARROSO
Puheenjohtaja
(1)  EUVL L 164, 26.6.2009, s. 45.
(2)  EUVL L 126, 22.5.2003, s. 34.
(3)  EYVL L 330, 5.12.1998, s. 32.
LIITE
Tekniset vaatimukset aktivoidun alumiinioksidin käytölle fluorin poistossa luontaisista kivennäisvesistä ja lähdevesistä
Pannaan täytäntöön seuraavat kriittiset käsittelyvaiheet ja seurataan niitä asianmukaisesti:
1.
Vesi esikäsitellään ennen aktivoidun alumiinioksidin käyttöä alustusmenetelmällä, jossa jäämät poistetaan happamilla tai emäksisillä kemikaaleilla ja pienet hiukkaset vastavirtahuuhtelulla.
2.
Regenerointimenetelmää käytetään veden laadusta ja virtausvolyymistä riippuen yhdestä neljän viikon välein. Regenerointimenetelmässä adsorpoituneet ionit poistetaan sopivilla kemikaaleilla aktivoidun alumiinioksidin adsorptiokyvyn palauttamiseksi ja mahdollisesti muodostuneiden biologisten kalvojen poistamiseksi. Menetelmä on tehtävä kolmessa vaiheessa seuraavasti:
—
Natriumhydroksidilla poistetaan fluoridi-ionit, jotka korvataan hydroksidi-ioneilla;
—
Hapolla poistetaan natriumhydroksidijäämät ja aktivoidaan väliaine;
—
Lopuksi huuhdellaan juomavedellä tai demineralisoidulla vedellä koko laitteisto, jotta eliminoidaan suodattimen vaikutus käsitellyn veden kivennäisainepitoisuuteen.
3.
Alustus- ja regenerointimenetelmissä on käytettävä kemikaaleja ja reagensseja, jotka vastaavat asiaa koskevia eurooppalaisia standardeja (1) tai ihmisten käyttöön tarkoitetun veden käsittelyyn käytettävien kemiallisten reagenssien puhtautta koskevia sovellettavia kansallisia standardeja.
4.
Aktivoidun alumiinioksidin on oltava huuhtoutumistestejä koskevan eurooppalaisen standardin (EN 12902) (2) mukainen, millä varmistetaan, ettei jäämiä pääse veteen pitoisuuksina, jotka ylittävät direktiivissä 2003/40/EY asetetut pitoisuusrajat, ja jos kyseisessä direktiivissä ei ole pitoisuusrajoja, direktiivissä 98/83/EY tai sovellettavassa kansallisessa lainsäädännössä asetettuja rajoja. Direktiivin 98/83/EY mukaisesti alumiini-ioneja saa olla käsitellyssä vedessä yhteensä enintään 200 mikrogrammaa/l sen jälkeen, kun aktivoidun alumiinioksidin pääkomponenttia eli alumiinia on vapautunut veteen. Tätä määrää tarkistetaan neuvoston direktiivin mukaisesti säännöllisesti.
5.
Käsittelyvaiheissa on noudatettava elintarvikehygieniasta annetussa Euroopan parlamentin ja neuvoston asetuksessa (EY) N:o 852/2004 (3) säädettyjä hyviä valmistuskäytäntöjä ja HACCP-periaatteita.
6.
Asianomaisen toimijan on luotava seurantaohjelma sen varmistamiseksi, että käsittelyvaiheita noudatetaan ja että ne toimivat asianmukaisesti, erityisesti veden olennaisten ominaispiirteiden ylläpidon ja fluoripitoisuuden osalta.
(1)  Euroopan standardointikomitean (CEN) kehittämät eurooppalaiset standardit.
(2)  Eurooppalainen standardi EN 12902 (2004): Products used for treatment of water intended for human consumption. Inorganic supporting and filtering materials.
(3)  EUVL L 139, 30.4.2004, s. 1.

Summary:
Alumiinioksidin käyttäminen fluorin poistamiseen kivennäisvesistä
Alumiinioksidin käyttäminen fluorin poistamiseen kivennäisvesistä
 
TIIVISTELMÄ ASIAKIRJASTA:
Komission asetus (EU) N:o 115/2010 – aktivoidun alumiinioksidin käyttö fluorin poistamiseen kivennäisvesistä
ASETUKSEN TARKOITUS
Asetuksella säädetään ehdot aktivoidun alumiinioksidin* käytölle fluorin* poistamiseen kivennäis- ja lähdevesistä, jotta se olisi EU:n juomaveden laatua koskevien direktiivien mukaista.
TÄRKEIMMÄT KOHDAT
Aktivoidun alumiinioksidin käyttäminen fluorin poistamiseen luontaisista kivennäisvesistä ja lähdevesistä on sallittua seuraavin ehdoin:Veteen pääsevien jäämien määrä on oltava niin vähäinen kuin on teknisesti mahdollista, eivätkä jäämät saa olla vaaraksi kansanterveydelle.Käsittelystä on ilmoitettava toimivaltaisille viranomaisille vähintään kolme kuukautta etukäteen ja samalla on toimitettava asiakirjat ja tiedot, jotka osoittavat käsittelyn olevan asetuksen mukainen.Kaikkien käsittelyssä käytettyjen kemikaalien on oltava juomaveden käsittelyyn sovellettavien standardien mukaisia.Aktivoidun alumiinioksidin on oltava eurooppalaisten standardien mukainen, jotta voidaan varmistaa, ettei veteen pääse liikaa jäämiä.Ennen kuin aktivoitua alumiinioksidia käytetään, se on käsiteltävä jäämien ja pienten hiukkasten poistamiseksi.Suodattimet on huuhdeltava sen varmistamiseksi, etteivät suodattimet vaikuta käsitellyn veden kivennäisainepitoisuuteen.Aktivoituun alumiinioksidiin on asianmukaisin väliajoin sovellettava regenerointimenetelmää aktivoidun alumiinioksidin tehon palauttamiseksi.Asianomaisen toimijan on valvottava menettelyjä ja varmistettava, että veden olennaiset ominaispiirteet säilyvät.Fluorinpoistokäsittelyn käytöstä on ilmoitettava käsitellyn veden pakkausmerkinnöissä koostumusluettelon läheisyydessä tekstillä ”vesi on käsitelty hyväksytyllä adsorptiotekniikalla”.
MISTÄ ALKAEN ASETUSTA SOVELLETAAN?
Asetusta on sovellettu 2. maaliskuuta 2010 alkaen.
TAUSTAA
Direktiivissä 2009/54/EY säädetään Euroopan unionissa sallituista luontaisten kivennäisvesien ja lähdevesien käsittelymenetelmistä. Siinä Euroopan komissio valtuutetaan laatimaan käsittelymenetelmien käytölle ehdot sen jälkeen kun se on keskustellut asiasta Euroopan elintarviketurvallisuusviranomaisen kanssa.Komission direktiivissä 2003/40/EY asetetaan rajat luontaisissa kivennäisvesissä esiintyvän fluorin pitoisuuksille. Lähdeveden pitoisuuksille on asetettu rajat neuvoston direktiivissä 98/83/EY.Kemialliset käsittelyvaiheet on toteutettava hyvien tuotantotapojen ja Euroopan parlamentin ja neuvoston elintarvikehygieniasta annetussa asetuksessa (EY) N:o 852/2004 säädettyjen periaatteiden mukaisesti.Lisätietoja: Luontaiset kivennäisvedet ja lähdevesi (Euroopan komissio).
KESKEISET TERMIT
Aktivoitu alumiinioksidi: erittäin huokoinen alumiinioksidin muoto, jolla on suuri pinta-ala. Sillä voidaan suodattaa fluoria juomavedestä.
Fluori: vedessä luonnostaan esiintyvä aine. Sen pitoisuudet vaihtelevat paljon EU:n jäsenvaltioiden välillä.
ASIAKIRJA
Komission asetus (EU) N:o 115/2010, annettu 9 päivänä helmikuuta 2010, aktivoidun alumiinioksidin käyttöedellytyksistä fluorin poistossa luontaisista kivennäisvesistä ja lähdevesistä (EUVL L 37, 10.2.2010, s. 13–15)
MUUT ASIAAN LIITTYVÄT ASIAKIRJAT
Euroopan parlamentin ja neuvoston direktiivi 2009/54/EY, annettu 18 päivänä kesäkuuta 2009, luontaisten kivennäisvesien hyödyntämisestä ja markkinoille saattamisesta (Uudelleenlaadittu toisinto) (EUVL L 164, 26.6.2009, s. 45–58)
Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta (EUVL L 139, 30.4.2004, s. 1–54). Teksti julkaistu uudelleen oikaisussa (EUVL 226, 25.6.2004, s. 3–21).
Asetukseen (EY) N:o 852/2004 tehdyt peräkkäiset muutokset on sisällytetty perussäädökseen. Konsolidoitu toisinto on tarkoitettu ainoastaan dokumentointitarkoituksiin.
Komission direktiivi 2003/40/EY, annettu 16 päivänä toukokuuta 2003, luontaisten kivennäisvesien ainesosien luettelon, enimmäispitoisuuksien ja pakkausmerkintöjen antamisesta sekä luontaisten kivennäisvesien ja lähdevesien otsonilla rikastetulla ilmalla tapahtuvaa käsittelyä koskevista edellytyksistä (EUVL L 126, 22.5.2003, s. 34–39)
Neuvoston direktiivi 98/83/EY, annettu 3 päivänä marraskuuta 1998, ihmisten käyttöön tarkoitetun veden laadusta (EYVL L 330, 5.12.1998, s. 32–54)
Katso konsolidoitu toisinto.
Viimeisin päivitys: 28.09.2017